Mikloško, Jozef, poslanec NR SR (2015-05-29):
Ďakujem. Mám najrýchlejší prst nacvičený z internetu, tak som prvý. Ja obdivujem pána poslanca Osuského, lebo ako Sizyfos vždy tlačí kameň hore a keď mu padne dole, zas sa pokúša ho tlačiť hore. Toto je taký príklad. Aj keď tentokrát naozaj ten zákon je rozumný, už aj bol rozumný, ale my sa držíme hesla, ako bolo na počiatku, tak nech je i teraz a na veky vekov, a preto nechceme toto meniť. Pár poznámok k tým niektorým jeho návrhom. Zrušiť moratórium na volebnú kampaň 48 hodín predtým je veľmi rozumné, pretože sa to tak či tak porušuje rôznymi spôsobmi a potom sú okolo toho cirkusy, zvady a tak ďalej. Proste sa má volebná kampaň, moratórium zrušiť. Pamätáme si na Mečiara ešte, ten jeho klasický prípad, keď došiel tesne pred zavretím miestnosti v deň volieb a naraz ho nepustili voliť, chudáka. To mu vtedy veľmi prospelo, aj televízia, ktorá v priamom prenose na to čakala. Pamätáte sa na to? Druhý bod. Uverejnenie výsledkov v deň volieb. To sa mi nezdá, že by až tak bolo porušované. Tie exit poll vlastne reagujú až potom na konci. Ja sa na to nepamätám, že by to bolo u nás. Možná že to je, keď nám povieš kde, budem rád. Lebo doteraz sa mi zdalo, že toto nebolo oficiálne ani v médiách. Ľudia nevedia vlastne, exit poll je jediný až po zatvorení. (Reakcie z pléna.) To je o inom, dobre. Potom ďalej, vypustiť maximálne limity nákladov. Tu sa tiež porušuje, švindľuje aj kamufluje určite, zas sú okolo toho spory. Bolo to, nebolo, počítajú sa bilbordy a tak ďalej. Tiež je to dehonestujúce a nemá to veľký význam, pretože ako si povedal, kto do toho chce dať, nech dá. Potom odchádzame k Amerike, že teraz si natlačíte 10 miliónov svojich fotiek a nalepíte ich na každú bránu, tak vás budú voliť. Ten, kto má peniaze, ten sa presadí. Ten kto nemá, ten sa nepresadí. Toto je nebezpečné, by som povedal. V podstate všade je to tak, čiže nejako to limitovať. Veď sa to nedá skontrolovať, keď to asi mnohí porušujú. Je to troška liberálny, ale tento jednoduchý prvok by sa mohol akceptovať. Občanom Slovenska bez trvalého pobytu na Slovensku umožniť poskytovať dary? Nevidím na tom nič také, musíte mať dobrého kamaráta v Amerike, ktorý bude dediť a nevie čo s tým, napríklad. Ale samozrejme, je to nebezpečné v tom, že ten pán ešte keď nie je až taký starý, tak ti môže povedať, že keď budeš poslanec alebo budeš minister, tak potom by si nejaký revanš mohol tomuto pánovi dať. Ja sa pamätám, keď po revolúcii sem chodilo strašne veľa kamarátov, aj naozajstných, ale aj takých, ktorí teda hneď za bé chceli nejakú výhodu, tak nejaké „fejver“ a tak ďalej. Oni tiež podnikali, tam sa im moc nedarilo, mysleli, že u nás sa im bude ďalej. Toto je troška nebezpečné. Toto by som nejako limitoval. V Amerike majú napríklad taký systém, ja som ho zažil párkrát tam pri voľbách, neviem, ako je to teraz, ale každý má možnosť získať od hocijakého občana dar, ten je limitovaný, nie je až taký vysoký, ale potom štát ti dá toľko, koľko si získal darov. Keď si získal pol milióna dolárov na daroch jednotlivých malých, tak potom pol milióna dolárov ti dá štát na tvoju kampaň. To je celkom rozumný princíp, ktorý neviem, či by aj tuná nemohol byť zavedený. Posledná vec je: internet je problém, lebo tam, beží moratórium jak šľak, a pritom v internete sa naďalej verbuje. Internet sa vymyká z kontrol celkovo, nielen čo sa týka volieb, ale čo sa týka všetkého. Internet je niečo na inej planéte a nikto nevie, ako s tým pokračovať. Je to anonymné, väčšinou, a teda internet je tiež otázka. Lebo sú strany, ktoré sú zinternetované, sú ľudia, ktorí cez internet sa dostanú všade, získajú si 100-tisíc priateľov a potom to púšťajú. Je to svojím spôsobom rozumné, internet je veľmi dôležitý, ale môže toto všetko negovať. Posledná vec je tá, to odmietnutie reklám teda politických. Tam mám jednu, prvú poznámku, že ja by som vždy, nielen cez voľby, odmietol reklamy, ktoré robia tam to, čo pán poslanec píše, rasovo, národnostne, nábožensky zvyšujú nenávisť, násilie a tak ďalej, totalitné hnutie. Ty hovoríš najmä o fašizme a komunizme, prípadne iných totalitných hnutiach. Je to správne, poznámka je tá, že by to malo byť stále, celý rok, nielen počas volebnej kampane. A druhá vec je, že ty tam hovoríš, že odmietnuť RTVS a vysielanie s licenciami. To asi všetky médiá, ktoré majú licencie, RTVS je v tom, čiže kto má raz licenciu, lokálnu alebo globálnu, rozhlas alebo televízia, teraz je toho mnoho. Napríklad máme zákony bez hraníc, televíziu bez hraníc. Keby som v Rakúsku zaplatil, aby mi vysielala sem moju volebnú kampaň, neviem, či by to pod toto tiež spadalo. Darmo budeme na našom území mať výborné zákony, keď z celého vesmíru satelitného, bohvie odkiaľ, kanále nám budú sypať všeličo. Čiže treba asi troška dotiahnuť. Ďakujem. Je to, myslím, dobrý zákon. Tiež sa obávam, že neprejde, najmä 10 mesiacov pred voľbami. Ale treba ten kameň naďalej tlačiť dole a nedať sa pri ňom privaliť, aby si mohol aj ďalej tlačiť. Dobre, ďakujem pekne.